《圆明后葬者居祖塔前属寺僧树表以识之》
宋代·释居简

小桥南北尽僧居，彷佛天花傍镜湖。支遁厩中多养骏，丈人屋上试占乌。

轩窗面面云痕湿，楼观层层水影孤。惆怅门前一抔土，倩谁封殖戒樵苏。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。